സ്കൂള് കെട്ടിടങ്ങളുടെ നിര്മ്മാണ അവലോകനം ആലപ്പുഴ: മാവേലിക്കര നിയോജക മണ്ഡലത്തില് പൊതുവിദ്യാഭ്യാസ സംരക്ഷണ യജ്ഞത്തിന്റെ ഭാഗമായി നടക്കുന്ന വിവിധ സ്കൂള് കെട്ടിടങ്ങളുടെ നിര്മ്മാണ പ്രവര്ത്തനങ്ങള് അവലോകനം ചെയ്തു. എം.എസ്.അരുണ് കുമാര് എം.എല്.എയുടെ അദ്ധ്യക്ഷതയില് ചേര്ന്ന യോഗത്തില് കിഫ്ബി, പ്ലാന് ഫണ്ട്, എം.എല്.എയുടെ ആസ്തി വികസന ഫണ്ട്, കില എന്നിവ ഉപയോഗിച്ചുള്ള നിര്മ്മാണ പ്രവര്ത്തനങ്ങളാണ് അവലോകനം ചെയ്തത്. മാവേലിക്കര ഗവ.ഗേള്സ് ഹയര്സെക്കന്ഡറി സ്കൂള് അന്താരാഷ്ട്ര നിലവാരത്തിലേക്ക് ഉയര്ത്തുന്നതിനായി അഞ്ച് കോടി രൂപ വിനിയോഗിച്ചുള്ള പദ്ധതി ഒക്ടോബര് മുപ്പതിനുള്ളില് പൂര്ത്തിയാക്കാന് യോഗത്തില് നിര്ദ്ദേശിച്ചു. മാവേലിക്കര ഗവ. വൊക്കേഷണല് ആന്ഡ് ബോയ്സ് ഹയര്സെക്കന്ററി സ്കൂള്, കുന്നം ഗവ.എച്ച്.എസ്.എസ്, കുടശനാട് ഗവ. എസ്.വി. എച്ച്.എസ്.എസ്., ചുനക്കര ഗവ.വി.എച്ച്.എസ്.എസ്, ഇലിപ്പക്കുളം കെ.കെ.എം.ഗവ.വി.എച്ച്.എസ്.എസ് എന്നിവിടങ്ങളിലെ നിര്മ്മാണ പ്രവര്ത്തനങ്ങളും യോഗം വിലയിരുത്തി.